CELEX: 32019R0591
Language: el
Date: 2019-04-11 00:00:00
Title: Εκτελεστικός κανονισμός (ΕΕ) 2019/591 της Επιτροπής, της 11ης Απριλίου 2019, για την τροποποίηση του παραρτήματος V του κανονισμού (ΕΚ) αριθ. 136/2004 όσον αφορά τη συμπερίληψη του Ηνωμένου Βασιλείου της Μεγάλης Βρετανίας και της Βόρειας Ιρλανδίας και ορισμένων από τις Εξαρτήσεις του Στέμματος στον κατάλογο τρίτων χωρών από τις οποίες επιτρέπεται η εισαγωγή στην Ένωση αποστολών χορτονομής και άχυρου (Κείμενο που παρουσιάζει ενδιαφέρον για τον ΕΟΧ)

11.4.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  LI 100/20
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2019/591 ΤΗΣ ΕΠΙΤΡΟΠΗΣ
         της 11ης Απριλίου 2019
         για την τροποποίηση του παραρτήματος V του κανονισμού (ΕΚ) αριθ. 136/2004 όσον αφορά τη συμπερίληψη του Ηνωμένου Βασιλείου της Μεγάλης Βρετανίας και της Βόρειας Ιρλανδίας και ορισμένων από τις Εξαρτήσεις του Στέμματος στον κατάλογο τρίτων χωρών από τις οποίες επιτρέπεται η εισαγωγή στην Ένωση αποστολών χορτονομής και άχυρου
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 97/78/ΕΚ του Συμβουλίου, της 18ης Δεκεμβρίου 1997, για καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες (1), και ιδίως το άρθρο 19 παράγραφος 1,
         Εκτιμώντας τα ακόλουθα:
         
                     (1)
                  
                  
                     Στις 29 Μαρτίου 2017 το Ηνωμένο Βασίλειο γνωστοποίησε την πρόθεσή του να αποχωρήσει από την Ένωση, δυνάμει του άρθρου 50 της Συνθήκης για την Ευρωπαϊκή Ένωση (ΣΕΕ). Στις 22 Μαρτίου 2019 το Ευρωπαϊκό Συμβούλιο εξέδωσε την απόφαση (ΕΕ) 2019/476 (2) για την παράταση της προθεσμίας δυνάμει του άρθρου 50 παράγραφος 3 της ΣΕΕ σε συμφωνία με το Ηνωμένο Βασίλειο. Σύμφωνα με την εν λόγω απόφαση, εάν η συμφωνία για την αποχώρηση δεν έχει εγκριθεί από τη Βουλή των Κοινοτήτων έως τις 29 Μαρτίου 2019 το αργότερο, η προθεσμία που προβλέπεται στο άρθρο 50 παράγραφος 3 της ΣΕΕ παρατείνεται έως τις 12 Απριλίου 2019. Δεδομένου ότι η συμφωνία αποχώρησης δεν εγκρίθηκε ως τις 29 Μαρτίου 2019, το δίκαιο της Ένωσης θα παύσει να εφαρμόζεται ως προς το Ηνωμένο Βασίλειο και εντός αυτού από τις 13 Απριλίου 2019 («η ημερομηνία αποχώρησης»).
                  
               
                     (2)
                  
                  
                     Η οδηγία 97/78/ΕΚ καθορίζει τις αρχές οργάνωσης των κτηνιατρικών ελέγχων των προϊόντων που εισάγονται στην Ένωση από τρίτες χώρες. Το άρθρο 19 παράγραφος 1 της εν λόγω οδηγίας προβλέπει ότι η Επιτροπή καταρτίζει κατάλογο των φυτικών προϊόντων τα οποία πρέπει να υποβάλλονται σε κτηνιατρικούς ελέγχους στα σύνορα, δεδομένου ότι μπορούν να παρουσιάζουν κίνδυνο διάδοσης στην Ένωση λοιμωδών ή μεταδοτικών ασθενειών για τα ζώα, καθώς και κατάλογο των τρίτων χωρών στις οποίες μπορεί να επιτραπεί να εξάγουν τα εν λόγω φυτικά προϊόντα προς την Ένωση.
                  
               
                     (3)
                  
                  
                     Συνεπώς, το παράρτημα IV του κανονισμού (ΕΚ) αριθ. 136/2004 της Επιτροπής (3) περιλαμβάνει τη χορτονομή και το άχυρο ως φυτικά προϊόντα που υπόκεινται σε κτηνιατρικούς ελέγχους στα σύνορα, ενώ το παράρτημα V του εν λόγω κανονισμού απαριθμεί τις χώρες από τις οποίες τα κράτη μέλη επιτρέπεται να εισάγουν χορτονομή και άχυρο.
                  
               
                     (4)
                  
                  
                     Το Ηνωμένο Βασίλειο της Μεγάλης Βρετανίας και της Βόρειας Ιρλανδίας έχει παράσχει τις αναγκαίες εγγυήσεις συμμόρφωσης της χώρας αυτής και ορισμένων από τις Εξαρτήσεις του Στέμματος με τους όρους που καθορίζονται στον κανονισμό (ΕΚ) αριθ. 136/2004 για την εισαγωγή στην Ένωση αποστολών χορτονομής και άχυρου, από την ημερομηνία αποχώρησης, εξακολουθώντας να συμμορφώνεται με τη νομοθεσία της Ένωσης για αρχική περίοδο τουλάχιστον εννέα μηνών.
                  
               
                     (5)
                  
                  
                     Ως εκ τούτου, λαμβανομένων υπόψη των εν λόγω ειδικών εγγυήσεων που παρασχέθηκαν από το Ηνωμένο Βασίλειο της Μεγάλης Βρετανίας και της Βόρειας Ιρλανδίας, και προκειμένου να αποφευχθεί κάθε περιττή διαταραχή του εμπορίου μετά την ημερομηνία αποχώρησης, το Ηνωμένο Βασίλειο της Μεγάλης Βρετανίας και της Βόρειας Ιρλανδίας και ορισμένες από τις Εξαρτήσεις του Στέμματος θα πρέπει να συμπεριληφθούν στον κατάλογο χωρών που θεσπίζεται στο παράρτημα V του κανονισμού (ΕΚ) αριθ. 136/2004 από τις οποίες επιτρέπεται η εισαγωγή στην Ένωση αποστολών χορτονομής και άχυρου.
                  
               
                     (6)
                  
                  
                     Επομένως, το παράρτημα V του κανονισμού (ΕΚ) αριθ. 136/2004 θα πρέπει να τροποποιηθεί αναλόγως.
                  
               
                     (7)
                  
                  
                     Ο παρών κανονισμός θα πρέπει να εφαρμόζεται από τις 13 Απριλίου 2019, εκτός εάν κατά την εν λόγω ημερομηνία εξακολουθεί να εφαρμόζεται ως προς το Ηνωμένο Βασίλειο της Μεγάλης Βρετανίας και της Βόρειας Ιρλανδίας και εντός αυτού το δίκαιο της Ένωσης.
                  
               
                     (8)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Το παράρτημα V του κανονισμού (ΕΕ) αριθ. 136/2004 τροποποιείται σύμφωνα με το παράρτημα του παρόντος κανονισμού.
         
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            Εφαρμόζεται από τις 13 Απριλίου 2019.
            Ωστόσο, δεν εφαρμόζεται εάν το δίκαιο της Ένωσης εξακολουθεί να εφαρμόζεται, κατά την εν λόγω ημερομηνία, ως προς το Ηνωμένο Βασίλειο της Μεγάλης Βρετανίας και της Βόρειας Ιρλανδίας και εντός αυτού.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 11 Απριλίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 24 της 30.1.1998, σ. 9.
         
            (2)  Απόφαση (ΕΕ) 2019/476 του Ευρωπαϊκού Συμβουλίου σε συμφωνία με το Ηνωμένο Βασίλειο, της 22ας Μαρτίου 2019, για την παράταση της προθεσμίας δυνάμει του άρθρου 50 παράγραφος 3 της ΣΕΕ (ΕΕ L 80 I της 22.3.2019, σ. 1).
         
            (3)  Κανονισμός (ΕΚ) αριθ. 136/2004 της Επιτροπής, της 22ας Ιανουαρίου 2004, για τη θέσπιση διαδικασιών κτηνιατρικών ελέγχων στους συνοριακούς σταθμούς επιθεώρησης της Κοινότητας κατά τη εισαγωγή προϊόντων που προέρχονται από τρίτες χώρες (ΕΕ L 21 της 28.1.2004, σ. 11).
      
      
         
            ΠΑΡΑΡΤΗΜΑ
            Το παράρτημα V του κανονισμού (ΕΚ) αριθ. 136/2004 τροποποιείται ως εξής:
            
                        α)
                     
                     
                        μετά την καταχώριση για τη Χιλή προστίθενται οι ακόλουθες σειρές:
                        
                                    «GB
                                 
                                 
                                    Ηνωμένο Βασίλειο της Μεγάλης Βρετανίας και της Βόρειας Ιρλανδίας
                                 
                              
                                    GG
                                 
                                 
                                    Γκέρνζι»
                                 
                              
                  
                        β)
                     
                     
                        μετά την καταχώριση για την Ισλανδία προστίθεται η ακόλουθη σειρά:
                        
                                    «JE
                                 
                                 
                                    Τζέρζι»